32006L0076
L 263/9
JURNALUL OFÍCIAL AL UNIUNII EUROPENE
DIRECTIVA 2006/76/CE A COMISIEI
din 22 septembrie 2006
de modificare a Directivei 91/414/CEE a Consiliului în ceea ce privește specificația substanței active clorotalonil
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 6 alineatul (1) al doilea paragraf a doua liniuță,
întrucât:
(1)
În urma unei examinări pentru care statul membru raportor a fost Țările de Jos, Directiva 2005/53/CE a Comisiei (2) a adăugat substanța activă clorotalonil în anexa I la Directiva 91/414/CEE. Directiva 2005/53/CE definește cantitățile maxime pentru anumite impurități. În conformitate cu practica curentă a Comisiei, aceste cantități au fost determinate pe baza specificațiilor stabilite de Organizația Națiunilor Unite pentru Alimentație și Agricultură (FAO) în ceea ce privește puritatea substanțelor active și conținuturile lor de impurități și în special pe baza unei publicații din februarie 2005. Aceste specificații stabilesc, pentru hexaclorbenzen, o cantitate maximă de 0,01 grame pe kilogram de substanță activă. Cu toate acestea, FAO a publicat în decembrie 2005, respectiv după adoptarea Directivei 2005/53/CE, noi specificații pentru clorotalonil (3). Aceste specificații completează și abrogă, în mod oficial, specificațiile din februarie 2005, care au fost luate în considerare la adoptarea directivei. Acestea stabilesc, pentru hexaclorbenzen, o cantitate maximă de 0,04 grame pe kilogram de substanță activă.
(2)
Deși Comunitatea are dreptul să-și stabilească propriul nivel de protecție a sănătății publice, a sănătății animale și a mediului, a fost analizată posibilitatea ajustării gradelor de puritate stabilite în Directiva 2005/53/CE pentru a se ține seama de noile specificații ale FAO.
(3)
După ce au efectuat o evaluare toxicologică și ecotoxicologică ad-hoc, Țările de Jos au concluzionat că o astfel de modificare nu generează riscuri suplimentare față de cele care au fost deja luate în considerare atunci când clorotalonilul a fost adăugat în anexa I la Directiva 91/414/CEE. Această concluzie a fost comunicată celorlalte state membre, care au împărtășit această opinie. Ținând seama de această concluzie și de circumstanțele speciale ale acestui dosar, Comisia consideră că modificarea specificațiilor clorotalonilului este justificată.
(4)
Dat fiind faptul că Directiva 2005/53/CE impune statelor membre să aplice dispozițiile articolului 2 începând cu 1 septembrie 2006, specificația modificată a clorotalonilului trebuie să se aplice, de asemenea, de la această dată, fără a aduce atingere celorlalte termene stabilite la articolul 3 din Directiva 2005/53/CE. În consecință, prezenta directivă ar trebui să intre în vigoare cât mai curând posibil.
(5)
Prin urmare, Directiva 91/414/CEE trebuie modificată în consecință.
(6)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa I la Directiva 91/414/CEE se modifică în conformitate cu anexa la prezenta directivă.
Articolul 2
Statele membre adoptă și publică, până la 31 august 2006, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între aceste acte și prezenta directivă.
Statele membre aplică aceste acte de la 1 septembrie 2006.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 22 septembrie 2006.